pythainlp/thaigov-v2-corpus-22032023 huggingface dataset:
วันเสาร์ที่ 12 มีนาคม 2565
บขส. รายงานความคืบหน้าอุบัติเหตุรถสหพันธ์ร้อยเอ็ดทัวร์
พบมีผู้เสียชีวิต 6 ราย บาดเจ็บ 24 ราย พร้อมส่งทีมกฎหมายช่วยดูแลสิทธิ์ความคุ้มครองประกันภัยให้ผู้เสียชีวิตและบาดเจ็บ
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยความคืบหน้าอุบัติเหตุรถโดยสารของบริษัทสหพันธ์ร้อยเอ็ดทัวร์ที่เสียหลักชนเสาสะพานต่างระดับ บนทางหลวงหมายเลข 2 ถนนมิตรภาพ บริเวณเกาะกลาง ช่องทางหลัก กม. 4+500 ขาเข้า กทม. ต.ตลิ่งชัน อ.เมืองสระบุรี จ.สระบุรี ว่า จากข้อมูลของศูนย์อำนวยการป้องกันและลดอุบัติเหตุทางถนนจังหวัดสระบุรี ทราบว่า อุบัติเหตุที่เกิดขึ้นทำให้มีผู้เสียชีวิตในที่เกิดเหตุ จำนวน 6 ราย และเสียชีวิตเพิ่มเติมที่ โรงพยาบาลสระบุรี จำนวน 1 ราย รวมมียอดผู้เสียชีวิต 6 ราย ส่วนผู้บาดเจ็บมีจำนวน 24 ราย โดยรักษาตัวที่ โรงพยาบาลแก่งคอย จำนวน 7 ราย โรงพยาบาลเสาไห้ จำนวน 4 ราย และรักษาตัวที่โรงพยาบาลสระบุรี 13 ราย
ทั้งนี้จากการตรวจสอบเรื่องประกันภัย พบว่ารถคันดังกล่าวได้ทำประกันภัยภาคบังคับและภาคสมัครใจกับ บริษัท อลิอันซ์ อยุธยา ประกันภัย โดยความคุ้มครองเบื้องต้น กรณีเสียชีวิต 500,000 บาท ความคุ้มครอง ตาม พ.ร.บ. กรณีเสียชีวิต 500,000 บาท และความคุ้มครองแนบท้ายกรมธรรม์ (PA) 100,000 บาท รวมเป็นเงิน 1,100,000 บาท
กรรมการผู้จัดการใหญ่ บขส. กล่าวเพิ่มเติมว่า กองกฎหมาย ของ บขส. ได้เข้าตรวจสอบที่เกิดเหตุ ขณะนี้อยู่ระหว่างรวบรวมข้อมูลผู้โดยสาร และได้ประสานพนักงานสอบสวนในเบื้องต้นเรียบร้อยแล้ว โดย บขส.พร้อมที่จะเข้าช่วยเหลือและประสานงานเกี่ยวกับสิทธิ์ความคุ้มครองประกันภัยให้กับผู้โดยสารที่ได้รับผลกระทบจากอุบัติเหตุในครั้งนี้
นอกจากนี้ ได้เน้นย้ำให้พนักงาน บขส. และผู้ประกอบการรถร่วม เตรียมพร้อมก่อนให้บริการ โดยให้ตรวจเช็คสภาพความพร้อมของคน และรถโดยสารให้พร้อมก่อนการเดินทางทุกครั้ง เพื่อป้องกันอุบัติเหตุ
วันเสาร์ที่ 16 ตุลาคม 2564
รมว.สุชาติ สั่งลุย ช่วยเหลือฟื้นฟูสถานประกอบกิจการหลังน้ำลด ด้วยเงินกองทุนความปลอดภัยฯ
กระทรวงแรงงาน ห่วงใยนายจ้าง ลูกจ้าง เร่งเยียวยาสถานประกอบกิจการที่ได้รับผลกระทบจากน้ำท่วม สั่งการกสร. เปิดช่องทางช่วยเหลือผู้ประกอบกิจการด้วยโครงการเงินกู้ดอกเบี้ยต่ำ ปลอดเงินต้นในปีแรก เพื่อฟื้นฟูกิจการหลังน้ำลด ด้วยเงินกองทุนความปลอดภัยฯ
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า จากสถานการณ์น้ำท่วมในหลายพื้นที่ มีสถานประกอบกิจการและลูกจ้างได้รับผลกระทบหลายแห่ง ซึ่งได้กำชับให้ทุกหน่วยงานในสังกัดกระทรวงแรงงาน ลงพื้นที่เร่งให้ความช่วยเหลือพร้อมมอบถุงยังชีพแก่ผู้ใช้แรงงานและประชาชน เพื่อบรรเทาความเดือดร้อนให้กับนายจ้าง ลูกจ้าง กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องประชาชนจากผลกระทบดังกล่าวและเน้นย้ำมาตรการช่วยเหลือผู้ใช้แรงงานโดยเร่งด่วน กระทรวงแรงงานจึงได้มอบหมายให้กรมสวัสดิการและคุ้มครองแรงงาน เข้าไปตรวจเยี่ยมสถานประกอบกิจการที่ประสบปัญหาอุทกภัย และขอความร่วมมือจากนายจ้างให้ผ่อนผันเวลาทำงาน หรืออนุญาตให้ลูกจ้างที่ไม่สามารถมาทำงานได้ตามปกติสามารถหยุดงานโดยไม่ถือเป็นวันลา ทั้งนี้ การดำเนินการบรรเทาความเดือดร้อนหลังจากน้ำลด กระทรวงแรงงานได้สั่งการให้กสร. นำเงินกองทุนความปลอดภัย อาชีวอนามัย และสภาพแวดล้อมในการทำงานมาให้สถานประกอบกิจการกู้ยืมในอัตราดอกเบี้ยร้อยละ2ต่อปี ผ่อนชำระไม่เกิน5ปี และปลอดเงินต้นในปีแรก เพื่อให้นายจ้าง สถานประกอบกิจการสามารถกู้ยืมไปฟื้นฟูกิจการหลังน้ำลดและนำไปเป็นเงินทุนในการปรับปรุงซ่อมแซมเครื่องจักร เครื่องมือ อุปกรณ์ต่าง ๆ ให้มีความพร้อมในการผลิตหรือดำเนินกิจการต่อไปได้อย่างปลอดภัย
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า เงินกองทุนความปลอดภัย อาชีวอนามัย และสภาพแวดล้อมในการทำงาน จัดตั้งขึ้น ตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ.2554 โดยมีวัตถุประสงค์เพื่อสนับสนุนการดำเนินงานด้านความปลอดภัย อาชีวอนามัย และสภาพแวดล้อมในการทำงาน รวมทั้งแก้ไขสภาพความไม่ปลอดภัยในการทำงาน อีกทั้งป้องกันการเกิดอุบัติเหตุและโรคอันเนื่องจากการทำงาน ทั้งนี้กรมได้กำชับให้เจ้าหน้าที่ของกรมสวัสดิการและคุ้มครองแรงงานในพื้นที่ที่ประสบภัยอุทกภัย เร่งประชาสัมพันธ์สร้างความเข้าใจถึงแนวทางการจัดทำแผนฉุกเฉินกรณีเกิดภัยธรรมชาติ เพื่อเตรียมความพร้อมในการเผชิญและแก้ไขสถานการณ์ บรรเทาความเดือดร้อนและความสูญเสียกับนายจ้างและลูกจ้างที่ได้รับผลกระทบจากสถานการณ์ดังกล่าว หากผู้ประกอบกิจการและนายจ้างมีข้อสงสัยเพิ่มเติม สามารถสอบถามได้ที่กองทุนความปลอดภัย อาชีวอนามัย และสภาพแวดล้อมในการทำงาน กรมสวัสดิการและคุ้มครองแรงงาน โทรศัพท์ 0 2448 9138 – 39 ต่อ 801 - 804
วันเสาร์ที่ 24 กรกฎาคม 2564
CAAT ประกาศมาตรการเพิ่มเติมกรณีการเดินทางออกนอกพื้นที่ Sandbox
สำนักงานการบินพลเรือนแห่งประเทศไทย (CAAT) ออกประกาศเพิ่มเติมเน้นย้ำแนวปฏิบัติสำหรับสายการบิน ให้ครอบคลุมการตรวจสอบผู้โดยสารที่เดินทางเข้ามายังประเทศไทยภายใต้โครงการนำร่องด้านการท่องเที่ยว (Sandbox) และต้องการเดินทางออกจากพื้นที่
สำนักงานการบินพลเรือนแห่งประเทศไทย (CAAT) ออกประกาศเพิ่มเติมเน้นย้ำแนวปฏิบัติสำหรับสายการบิน ให้ครอบคลุมการตรวจสอบผู้โดยสารที่เดินทางเข้ามายังประเทศไทยภายใต้โครงการนำร่องด้านการท่องเที่ยว (Sandbox) และต้องการเดินทางออกจากพื้นที่ ประกาศเมื่อวันที่ 23 กรกฎาคม พ.ศ. 2564 และมีผลตั้งแต่วันที่ 24 กรกฎาคม พ.ศ. 2564 เป็นต้นไป
เมื่อวันที่ 18 กรกฎาคม พ.ศ. 2564 ที่ผ่านมา CAAT ได้ออกประกาศเรื่องแนวปฏิบัติสำหรับผู้ดำเนินการสนามบินและผู้ดำเนินการเดินอากาศในเส้นทางการบินภายในประเทศในระหว่างสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) (ฉบับที่ 3) ซึ่งในประกาศได้กำหนดแนวปฏิบัติสำหรับสนามบินและสายการบินที่ยังคงให้บริการได้ในช่วงเวลานี้ โดยในข้อ 6 (3) มีใจความสำคัญคือ ให้สายการบินตรวจสอบเอกสารสำคัญของผู้โดยสารก่อนออกบัตรโดยสาร ตามมาตรการป้องกันโรคของจังหวัดปลายทางอย่างเคร่งครัด หากตรวจสอบแล้วพบว่าเอกสารไม่ถูกต้องหรือไม่ครบถ้วน อาจพิจารณาระงับการออกบัตรโดยสารแก่ผู้โดยสารนั้น
ล่าสุด เพื่อยกระดับการดำเนินมาตรการเฝ้าระวังป้องกันโรคให้รัดกุมมากขึ้น โดยเฉพาะมาตรการสำหรับกรณีผู้โดยสารที่เข้ามาประเทศไทยภายใต้โครงการนำร่องด้านการท่องเที่ยว (Sandbox) และต้องการเดินทางออกจาก Sandbox ไปยังจังหวัดอื่นภายในประเทศ CAAT จึงออกประกาศเรื่องแนวปฏิบัติสำหรับผู้ดำเนินการสนามบินและผู้ดำเนินการเดินอากาศในเส้นทางการบินภายในประเทศในระหว่างสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) (ฉบับที่ 4) โดยให้ยกเลิกความข้อ 6 (3) ในประกาศฉบับที่ 3 และให้ใช้ความต่อไปนี้แทน
“(3) ก่อนออกบัตรโดยสาร ให้ผู้ดำเนินการเดินอากาศตรวจสอบเอกสารสำคัญของผู้โดยสารตามมาตรการป้องกันโรคของจังหวัดปลายทางอย่างเคร่งครัด และในกรณีการเดินทางออกนอกพื้นที่จังหวัด นำร่องด้านการท่องเที่ยว (Sandbox) ไปยังพื้นที่จังหวัดอื่นภายในราชอาณาจักร หากตรวจสอบแล้วพบว่าเป็นผู้โดยสารที่เข้ามาในราชอาณาจักรภายใต้โครงการนำร่องด้านการท่องเที่ยว (Sandbox) ให้ตรวจสอบหลักฐานการพำนักอยู่ในพื้นที่จังหวัดนำร่องด้านการท่องเที่ยวให้เป็นไปตามมาตรการก่อนเดินทางออกจากราชอาณาจักรหรือเดินทางออกนอกพื้นที่จังหวัดนำร่องด้านการท่องเที่ยวไปยังพื้นที่จังหวัดอื่นภายในราชอาณาจักร หากเอกสารไม่ถูกต้องหรือไม่ครบถ้วน ให้ระงับการออกบัตรโดยสารแก่ผู้โดยสารนั้น โดยเงื่อนไขการเดินทางเข้า/ออกและมาตรการควบคุมโรคของแต่ละจังหวัดสามารถตรวจสอบได้จากเว็บไซต์อย่างเป็นทางการของศูนย์บริหารสถานการณ์โควิด - 19 กระทรวงมหาดไทย (ศบค.มท.) ที่ https://www.moicovid.com/”
โดยในวันที่ 24 กรกฎาคมเป็นต้นไป จะมีสายการบินบางกอกแอร์เวย์สทำการบินเส้นทาง ภูเก็ต-สมุย และสายการบินนกแอร์ทำการบินเส้นทาง ภูเก็ต-อู่ตะเภา โดย CAAT ได้ประสานกับสายการบินดังกล่าวแล้วเพื่อเน้นย้ำให้ตรวจสอบอย่างเข้มงวดและปฏิบัติตามมาตรการของรัฐบาลอย่างเคร่งครัดสำหรับผู้โดยสารที่มาจากโครงการ Sandbox ที่ต้องการเดินทางไปยังจังหวัดอื่นในประเทศไทย โปรดติดต่อสอบถามสายการบินก่อนการเดินทางเพื่อให้มั่นใจว่าได้จัดเตรียมเอกสารครบถ้วนก่อนการเดินทาง เพื่อให้การเดินทางเป็นไปอย่างราบรื่นต่อไป
วันจันทร์ที่ 15 สิงหาคม 2565
กระทรวงอุตสาหกรรมเข้าร่วมพิธีอัญเชิญเครื่องราชสักการะและพานพุ่ม ทูลเกล้าฯ ถวาย ณ บริเวณหน้าประตูพระวรุณอยู่เจน พระตำหนักจิตรลดารโหฐาน
กระทรวงอุตสาหกรรมเข้าร่วมพิธีอัญเชิญเครื่องราชสักการะและพานพุ่ม ทูลเกล้าฯ ถวาย ณ บริเวณหน้าประตูพระวรุณอยู่เจน พระตำหนักจิตรลดารโหฐาน
วันนี้ (13 สิงหาคม 2565) เวลา 06.50 น. นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม ร่วมพิธีอัญเชิญเครื่องราชสักการะและพานพุ่มทูลเกล้าฯ ถวาย เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 สมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง ณ บริเวณหน้าประตูพระวรุณอยู่เจน พระตำหนักจิตรลดารโหฐาน
วันจันทร์ที่ 16 สิงหาคม 2564
บ่ายนี้ ที่ประชุมศบค. ครั้งที่ 12/2564  เตรียมพิจารณาประเมินมาตรการป้องกันควบคุมโรคติดเชื้อโควิด-19
บ่ายนี้ ที่ประชุมศบค. ครั้งที่ 12/2564  เตรียมพิจารณาประเมินมาตรการป้องกันควบคุมโรคติดเชื้อโควิด-19
วันนี้ (16 สิงหาคม 2564) เวลา 12.30 น. ณ โถงกลาง ตึกสันติไมตรี ทำเนียบรัฐบาล นายแพทย์ทวีศิลป์ วิษณุโยธิน โฆษกศูนย์บริหารสถานการณ์โควิด-19 เผยในช่วงบ่ายวันนี้ พลเอกประยุทธ์ จันทร์โฮชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการ ศบค. จะเป็นประธานการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 ครั้งที่ 12/2564 ผ่าน Video Conference โดยมีวาระพิจารณาสำคัญ 4 เรื่อง ได้แก่ 1. แผนการให้บริการวัคซีนโควิด-19 2. การรับความช่วยเหลือด้านการแพทย์ สาธารณสุข จากต่างประเทศ ทั้งการแลกวัคซีนระหว่างรัฐบาลภูฏานและรัฐบาลไทย การรับบริจาค Monoclonal antibody หรือ ยารักษาโควิด-19 จากสาธารณสุข ประเทศเยอรมนี 3. การประเมินผลการปรับมาตรการป้องกันควบคุมโรคติดเชื้อโควิด-19 และ 4. การเปิดพื้นที่นำร่องรับนักท่องเที่ยวในจังหวัดภูเก็ต เชื่อมต่อกับการนำร่องในพื้นอื่น ๆ โฆษก ศบค. จะแถลงผลการประชุมเมื่อการประชุมเสร็จสิ้นลงอีกครั้ง
...................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 8 เมษายน 2565
“ปลัดกระทรวงกลาโหม” ตรวจเยี่ยมให้กำลังใจทหารผ่านศึก..อุทิศตนป้องกันประเทศชาติ‼️
เนื่องในวันคล้ายวันสถาปนากระทรวงกลาโหม 135 ปี (8 เมษายน 2565) พลเอก วรเกียรติ รัตนานนท์ ปลัดกระทรวงกลาโหม ถือโอกาสเยี่ยมเยียนและให้กำลังใจทหารที่ได้รับบาดเจ็บ
จากการอุทิศตนปฏิบัติหน้าที่ด้วยความเสียสละ ปราบปรามผู้ก่อการร้ายในการป้องกันประเทศที่พักรักษาตัว ณโรงพยาบาลทหารผ่านศึก โดยตระหนักถึงความสำคัญของทหารผ่านศึกทุกนาย ที่เจ็บป่วยและบาดเจ็บ เนื่องมาจากการปฏิบัติหน้าที่เพื่อรักษาความสงบเรียบร้อย ความมั่นคงของประเทศชาติ
ซึ่งตลอดระยะเวลา 135 ปี ที่ผ่านมา กระทรวงกลาโหมถือเป็นสถาบันหลักในการพิทักษ์รักษาเอกราชอธิปไตยของชาติ รักษาความมั่นคง และสร้างเสริมพระเกียรติยศแห่งสถาบันพระมหากษัตริย์ ทำนุบำรุงสืบสานพระศาสนา ตลอดจนร่วมสร้างสรรค์พัฒนาประเทศให้มั่นคงสืบไป
#กลาโหม135ปี
วันอังคารที่ 5 เมษายน 2565
ฤดูผลไม้! นายกฯ เชิญชวนคนไทยอุดหนุนผลไม้จากชาวสวนทั้งทางออนไลน์และออฟไลน์ ด้านการส่งออก เตรียมเจาะตลาดใหม่ “ตะวันออกกลาง”
.....
พล.อ.ประยุทธ์ จันทร์โอชา นายกรัฐมนตรี และ รมว.กห. ติดตามการกระจายสินค้าผลไม้ในช่วงฤดูกาลผลไม้ ซึ่งคาดว่าปีนี้จะมีผลผลิตออกมาเพิ่ม 13% คิดเป็นปริมาณรวม 5.4 ล้านตัน จึงประสานหน่วยงานต่าง ๆ เพื่อเตรียมช่องทางการขายในประเทศทั้งแบบออฟไลน์และออนไลน์ เช่น การรับซื้อผ่านข้อตกลงระหว่างกลุ่มเกษตรกรกับห้าง ตลาดกลางสินค้าเกษตร ลาซาด้า ไปรษณีย์ไทย และขอเชิญชวนคนไทยบริโภคผลไม้ไทยโดยร่วมกันอุดหนุนจากเกษตรกรชาวสวนตามช่องทางต่าง ๆ
.
ทั้งนี้ จะมีมหกรรมช้อปออนไลน์จำหน่ายทุเรียนและมังคุด ผ่านการไลฟ์สดในช่วงเดือน พ.ค. - มิ.ย. 65 ส่วนตลาดต่างประเทศ กระทรวงเกษตรและสหกรณ์ และกระทรวงพาณิชย์ ร่วมกันปูทางเพื่อเจาะตลาดใหม่ ๆ โดยมีเป้าหมายสำคัญเป็น ภูมิภาคตะวันออกกลาง รวมถึงจัดกิจกรรมส่งเสริมการค้าผลไม้ไทยตามด่านชายแดนด้วย
.
อ่านเพิ่มเติม คลิก >>https://www.thaigov.go.th/news/contents/details/53234
#ไทยคู่ฟ้า#ร่วมต้านโควิด19
-------------------
วันอาทิตย์ที่ 17 เมษายน 2565
นายกฯ ห่วงอัคคีภัยหน้าร้อน สั่งการ มท. ปภ. อปท. เข้มดูแลความปลอดภัยประชาชน กำชับเจ้าหน้าที่จัดอุปกรณ์ดับเพลิงให้พร้อมใช้งาน แนะประชาชนอย่าประมาท ร่วมด้วยช่วยกันป้องกันอัคคีภัย
นายกฯ ห่วงอัคคีภัยหน้าร้อน สั่งการ มท. ปภ. อปท. เข้มดูแลความปลอดภัยประชาชน กำชับเจ้าหน้าที่จัดอุปกรณ์ดับเพลิงให้พร้อมใช้งาน แนะประชาชนอย่าประมาท ร่วมด้วยช่วยกันป้องกันอัคคีภัย
วันนี้ (17 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มีความห่วงใยประชาชนจากสภาพอากาศที่ค่อนข้างร้อนจัดและอุณหภูมิสูงอย่างต่อเนื่องในช่วงเดือนเมษายนของทุกปี โดยเฉพาะช่วงกลางวันที่อากาศแห้งและร้อนจัด เสี่ยงต่อการเกิดอัคคีภัยในอาคารและบ้านเรือนได้ง่าย โดยได้สั่งการให้กระทรวงมหาดไทย (มท.) กรมป้องกันและบรรเทาสาธารณภัย (ปภ.) องค์กรปกครองส่วนท้องถิ่นทั่วประเทศ (อปท.) กำชับให้หน่วยงานที่เกี่ยวข้องต้องจัดเตรียมอุปกรณ์ดับเพลิงให้พร้อมป้องกันเหตุอัคคีภัยในฤดูร้อน ให้เฝ้าระวัง ป้องกันปัญหาอัคคีภัยบ้านเรือนประชาชน สถานที่ราชการ โรงงานอุตสาหกรรม บ่อขยะ และสถานที่ต่าง ๆ ในทุกพื้นที่ รวมถึงพื้นที่ชุมชน ตรอกซอกซอยที่มีทางสัญจรคับแคบ จะต้องเฝ้าระวังเป็นพิเศษ
นายธนกร กล่าวต่อว่า การดูแลเรื่องไฟไหม้ที่เกิดจากอากาศร้อน เป็นเรื่องสำคัญที่น่าเป็นห่วงและต้องเตรียมความพร้อม ซึ่ง ปภ. ได้ออกประกาศแจ้งเตือนประชาชนอย่างต่อเนื่อง ทั้งนี้ ไฟไหม้เกิดขึ้นได้จากหลายสาเหตุ โดย ปภ. ได้แนะให้ประชาชนควรหมั่นตรวจเช็คเครื่องใช้ไฟฟ้า อุปกรณ์และสายไฟ หากพบว่าชำรุดหรือเสื่อมสภาพควรเปลี่ยนใหม่ให้อยู่ในสภาพสมบูรณ์ ตลอดจนขอให้ถอดปลั๊กปิดสวิตช์ก่อนออกจากบ้าน ขณะเดียวกันการประปาส่วนภูมิภาค (กปภ.) มีข้อแนะนำให้ประชาชนสังเกตหัวจ่ายน้ำดับเพลิง (fire hydrant) หรือประปาหัวแกะ ในจุดใกล้เคียง ซึ่งได้เชื่อมต่อกับท่อเมนของ กปภ. พร้อมส่งจ่ายน้ำตามเส้นท่อและสามารถใช้งานได้จริง หากเกิดเหตุฉุกเฉิน ประชาชนสามารถแจ้งจุดติดตั้งหัวจ่ายน้ำดับเพลิง ให้แก่เจ้าหน้าที่ดับเพลิงทราบ เพื่อให้เจ้าหน้าที่ต่อหัวรับน้ำดับเพลิงได้ทันที เพื่อการควบคุมสถานการณ์และลดความสูญเสียได้อย่างทันท่วงที
“ความเสียหายที่เกิดจากอัคคีภัย เป็นการยากที่จะควบคุมและป้องกันมิให้เกิดอัคคีภัยขึ้นได้อย่างเด็ดขาดและเสมอไป ซึ่งนายกรัฐมนตรีมีความห่วงใย เน้นย้ำขอให้ประชาชนระมัดระวังอัคคีภัย เพราะฤดูร้อนเป็นช่วงที่มีสถิติการเกิดเพลิงไหม้สูง เนื่องจากสภาพอากาศร้อน แห้งแล้ง และลมพัดแรง เมื่อเกิดเพลิงไหม้ไฟจึงลุกลามอย่างรวดเร็วและยากต่อการควบคุม จึงขอให้ประชาชนอย่าประมาท ร่วมด้วยช่วยกันป้องกันอัคคีภัย โดยให้จัดระเบียบเรียบร้อยภายใน/ภายนอกอาคารให้ดี ขจัดสิ่งรกรุงรังภายในอาคารบ้านเรือนให้หมดไป เก็บรักษาสิ่งที่อาจจะเกิดอัคคีภัยได้ง่ายไว้ให้เป็นสัดส่วน ไม่ควรให้ผู้สูงอายุและเด็กที่ช่วยเหลือตัวเองไม่ได้อยู่บ้านตามลำพัง อย่าจุดธูปเทียนบูชาพระทิ้งไว้ อย่าใช้อุปกรณ์ไฟฟ้าที่ไม่ได้มาตรฐาน รวมทั้งควรตรวจตราซ่อมบำรุงสายไฟฟ้า เครื่องทำความร้อน ให้อยู่ในสภาพที่สมบูรณ์ ก็จะช่วยป้องกันมิให้เกิดอัคคีภัยได้” โฆษกประจำสำนักนายกรัฐมนตรีกล่าว
....................
วันอังคารที่ 22 มีนาคม 2565
ผู้ตรวจฯ ดีอีเอส ติดตามภารกิจสำคัญตามนโยบายของกระทรวงฯ ในพื้นที่ ปัตตานี -เชียงใหม่ ผ่านระบบการประชุมออนไลน์
ผู้ตรวจฯ ดีอีเอส ติดตามภารกิจสำคัญตามนโยบายของกระทรวงฯ ในพื้นที่ ปัตตานี -เชียงใหม่ ผ่านระบบการประชุมออนไลน์
เมื่อวันที่ 21 มีนาคม 2565 นางสาวสุกันยาณี ยะวิญชาญ ผู้ตรวจราชการกระทรวงดิจิทัลเพื่อเศรษฐกิจและสังคม เป็นประธานการประชุมตรวจราชการตามแผนการตรวจราชการกระทรวงดิจิทัลเพื่อเศรษฐกิจและสังคม ประจำปีงบประมาณ พ.ศ. 2565 รอบ 6 เดือนแรก ผ่านระบบการประชุมออนไลน์ ณ ห้องประชุม 802 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม โดยมีผู้ตรวจราชการกรม สำนักงานสถิติแห่งชาติ ผู้แทนหน่วยงานภายใต้สังกัดกระทรวงฯ ทั้งส่วนกลาง เขตตรวจราชการที่ 7 จังหวัดปัตตานี และเขตตรวจราชการที่ 15 จังหวัดเชียงใหม่ การประชุมครั้งนี้ เน้นตรวจติดตามผลการดำเนินงานโครงการตามแผนการตรวจราชการกระทรวงฯ ในพื้นที่ทั้ง 2 จังหวัด อาทิ โครงการบริการอินเทอร์เน็ตสาธารณะสู่ชุมชน, โครงการยกระดับศูนย์การเรียนรู้ ICT ชุมชนสู่ศูนย์ดิจิทัลชุมชน, โครงการจัดทำบัญชีข้อมูลภาครัฐ (Government Data Catalog), โครงการยกระดับเมืองน่าอยู่ เมืองทันสมัย เพื่อคนไทยเท่าเทียมและเท่าทัน, โครงการเรียนโค้ดดิ้งพัฒนา STEM, โครงการปรับปรุงและเพิ่มประสิทธิภาพการตรวจวัดข้อมูลอุตุนิยมวิทยาระดับอำเภอให้เป็นระบบอัตโนมัติ เป็นต้น
นอกจากนี้ยังติดตามภารกิจสำคัญตามนโยบายของกระทรวงฯ ที่สอดคล้องกับการขับเคลื่อนตามยุทธศาสตร์กระทรวงฯ ซึ่งผู้แทนหน่วยงานในพื้นที่ได้สรุปผลการดำเนินงาน รวมทั้งปัญหา/อุปสรรคในมิติต่างๆ และที่เกี่ยวข้องในสถานการณ์การแพร่ระบาดโรคติดเชื้อไวรัสโคโรนา 2019 ซึ่งแต่ละหน่วยงานได้มีการปรับตัวและรูปแบบการทำงานให้สอดคล้องกับสถานการณ์ดังกล่าว ผู้ตรวจราชการกระทรวงฯ กล่าวย้ำว่า ขอให้หน่วยงานในพื้นที่มีการบูรณาการการทำงานร่วมกันเพื่อให้การขับเคลื่อนภารกิจกระทรวงฯ มีความเข้มแข็งและเกิดผลเป็นรูปธรรม รวมทั้งให้กำลังใจหัวหน้าหน่วยงานและเจ้าหน้าที่ทุกคนในการร่วมมือร่วมใจกันทำงานบนพื้นฐานความปลอดภัยและความรับผิดชอบต่อสังคมในสถานการณ์การแพร่ระบาดของโรคติดเชื้อไวรัสโคโรนา 2019 ต่อไป
*********************
วันพฤหัสบดีที่ 5 สิงหาคม 2564
“อนุทิน” ลงพื้นที่นครนายก-ปราจีนฯ เร่งกระจายวัคซีนให้ถึง รพ.สต.ฉีดประชาชนกลุ่มเสี่ยงอ
รองนายกรัฐมนตรีและรัฐมนตรีว่าการกระทรวงสาธารณสุขลงพื้นที่จังหวัดนครนายก – ปราจีนบุรี เร่งกระจายวัคซีนให้ถึงรพ.สต.ฉีดให้กลุ่มผู้สูงอายุ 60 ปีขึ้นไป ผู้ป่วย 7 โรคเรื้อรัง หญิงตั้งครรภ์ พร้อมขอความร่วมมือตัดวงจรระบาดโดยลดการเดินทางข้ามจังหวัด
รองนายกรัฐมนตรีและรัฐมนตรีว่าการกระทรวงสาธารณสุขลงพื้นที่จังหวัดนครนายก – ปราจีนบุรีเร่งกระจายวัคซีนให้ถึงรพ.สต.ฉีดให้กลุ่มผู้สูงอายุ 60 ปีขึ้นไป ผู้ป่วย 7 โรคเรื้อรัง หญิงตั้งครรภ์ พร้อมขอความร่วมมือตัดวงจรระบาดโดยลดการเดินทางข้ามจังหวัด
วันนี้ (5 สิงหาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขให้สัมภาษณ์ว่า ในวันนี้ได้ลงพื้นที่จังหวัดนครนายกและปราจีนบุรี ซึ่งเป็นจังหวัดพื้นที่ควบคุมสูงสุดและเข้มงวด (สีแดงเข้ม) ต้องใช้มาตรการสูงสุด ทั้งการควบคุมการระบาด และการเร่งฉีดวัคซีนในกลุ่มเสี่ยง ซึ่งขณะนี้พบว่าฉีดวัคซีนได้เพียงร้อยละ 20 ดังนั้นตั้งแต่เดือนนี้เป็นต้นไปได้ปรับกลยุทธ์ โดยเร่งกระจายวัคซีนให้กับจังหวัดฉีดได้ที่โรงพยาบาลส่งเสริมสุขภาพตำบล (รพ.สต.) เร่งฉีดให้กลุ่มผู้สูงอายุ 60 ปีขึ้นไป ผู้ป่วย 7 โรคเรื้อรัง หญิงตั้งครรภ์อายุครรภ์ 12 สัปดาห์ขึ้นไป และผู้ที่มีน้ำหนักเกิน 100 กิโลกรัม โดยเฉพาะ 29 จังหวัดที่เป็นพื้นที่สีแดงเข้มจะได้รับการจัดสรรวัคซีนมากเป็นพิเศษ เพื่อลดการป่วยรุนแรง การเสียชีวิต และควบคุมการระบาด
ในช่วงล็อคดาวน์ขอความร่วมมือประชาชนงดการเดินทางข้ามจังหวัดโดยไม่จำเป็น เพื่อลดการแพร่กระจายเชื้อยิ่งเดินทางน้อยเท่าไหร่โอกาสที่จะแพร่เชื้อจะยิ่งน้อยลง ที่สำคัญต้องใส่หน้ากากอนามัย เว้นระยะห่าง ล้างมือบ่อยๆ ถ้าควบคุมสถานการณ์ได้ภายใน 2 สัปดาห์ จำนวนผู้ติดเชื้อ ผู้เสียชีวิตจะลดลงได้ หากมีอาการป่วยให้รีบพบแพทย์พร้อมแจ้งประวัติเสี่ยง ไม่ปกปิดข้อมูล การป้องกันควบคุมโรคจะต้องได้รับความร่วมมือกับพี่น้องประชาชนทุกคน
นายอนุทินกล่าวต่อว่า ในส่วนของโรงพยาบาลสนามนั้น ได้รับความร่วมมือจากเจ้าของรีสอร์ทหลายแหล่งให้ใช้สถานที่ ทำให้ผู้ป่วยได้รับความสะดวกสบายมากขึ้น ซึ่งจังหวัดปราจีนบุรีมีโรงพยาบาลสนามทั้งหมด8 แห่ง
มีเตียงรองรับผู้ป่วย 1,136 เตียง ขณะนี้มีผู้ป่วยอยู่ในรพ.สนาม 647 ราย คิดเป็นร้อยละ 56.95 ของเตียงทั้งหมดทำให้มีพื้นที่แยกกักโดยเฉพาะ ช่วยลดอัตราการใช้เตียง ทำให้มีเตียงรองรับผู้ติดเชื้ออาการรุนแรงโดยการดูแลรักษา
ในทุกระบบใช้แนวทางตามมาตรฐานของกระทรวงสาธารณสุขเหมือนกันทั้งหมด ทั้งนี้ จังหวัดปราจีนบุรี มีผู้ป่วยโควิดสะสมตั้งแต่ 1 เมษายน - 5 สิงหาคม 2564 รวม 3,910 ราย กำลังรักษา 2,599 ราย
********************************** 5 สิงหาคม 2564
วันจันทร์ที่ 21 กุมภาพันธ์ 2565
​PM pleased with launching of Saudia Airlines’ first direct flight to Thailand
​PM pleased with launching of Saudia Airlines’ first direct flight to Thailand
February 21, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha is pleased with the launching of Saudia Airlines’ first direct flight to Thailand on February 28, 2022, which demonstrates tangible progress on tourism cooperation promotion between Thailand and Saudi Arabia.
According to the Government Spokesperson, the Prime Minister’s historic visit to Saudi Arabia on January 25, 2022 has engendered numerous cooperation opportunities between the two countries, both in trade, investment, labor, and tourism. The launching of Saudia Airlines’ first direct flight to Thailand also underscores success of the Prime Minister’s policy and his leadership to instruct concerned ministers and agencies to immediately set up consultative mechanisms for consolidating bilateral cooperation.
The Government Spokesperson added that on February 26-27, 2022, Ministry of Foreign Affairs will lead the delegation of Thai Chamber of Commerce and the Federation of Thai Industries to Saudi Arabia, while Ministry of Tourism and Sports also plans to bring the entrepreneurs in tourism industry to the country at the end of March to promote Thai tourism and services, in hope to attract 200,000 Saudi tourists to Thailand this year which could generate approx. 20 billion Baht in revenues.
Ministry of Tourism is also developing an MOU on tourism cooperation to be countersigned by Saudi Arabian Ministry of Tourism. This is with an aim to promote two-way tourist markets through promoting post-pilgrimage tourism in Saudi Arabia, and extending stay for Thai Umrah and Hajj visa recipients. The MOU has now been sent to the Saudi counterpart for consideration.
The launching of Saudia Airlines’ first direct flight to Thailand not only paves way for further reinforcement of relations and cooperation between the two countries, but also builds upon Thai tourism. Saudi tourists are high potential group of tourists, and are the Thai Government’s target under ‘Medical Hub’ and ‘Thailand Wellness’ tourism policy for sustainable growth and revenue earning of the Thai tourism sector.
วันเสาร์ที่ 18 ธันวาคม 2564
โฆษกรัฐบาล เผย “นายกฯ” รับทราบความเดือดร้อนชาวบ้าน ต.ไทยสามัคคีและต.วังน้ำเขียว สั่งการ ทส. เร่งแก้ไขปัญหากรณีที่ดินทับซ้อนบริเวณอุทยานแห่งชาติทับลาน
โฆษกรัฐบาล เผย “นายกฯ” รับทราบความเดือดร้อนชาวบ้าน ต.ไทยสามัคคีและต.วังน้ำเขียว สั่งการ ทส. เร่งแก้ไขปัญหากรณีที่ดินทับซ้อนบริเวณอุทยานแห่งชาติทับลาน ลดผลกระทบต่อประชาชนทั้งการประกอบอาชีพหรือที่อยู่อาศัย
นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการ กระทรวงทรัพยากรธรรมชาติและสิ่งแวดล้อม เร่งแก้ปัญหาชาวบ้านตำบลไทยสามัคคีและตำบลวังน้ำเขียว รวมกว่า 400 ราย ถูกฟ้องเป็นจำเลย กรณีบุกรุกเขตป่าอุทยานแห่งชาติทับลาน จากปัญหาข้อพิพาทที่ดินทับซ้อนพื้นที่ทำกินของชาวบ้านที่ยังไม่ได้ข้อยุติ ซึ่งคณะรัฐมนตรีมีมติ 2 กุมภาพันธ์ ที่ผ่านมารับทราบคำวินิจฉัยและข้อเสนอแนะของผู้ตรวจการแผ่นดินและมอบหมายให้กระทรวงทรัพยากรธรรมชาติและสิ่งแวดล้อมเป็นหน่วยงานหลักร่วมกับกระทรวงเกษตรและสหกรณ์ กระทรวงมหาดไทย สำนักงานคณะกรรมการกฤษฎีกาและหน่วยงานที่เกี่ยวข้องรับคำวินิจฉัยและข้อเสนอแนะกรณีปัญหาการถือครองที่ดินของราษฎรบริเวณพื้นที่อุทยานแห่งชาติทับลาน รวมทั้งความเห็นและข้อสังเกตของหน่วยงานที่เกี่ยวข้องไปพิจารณาดำเนินการตามอำนาจหน้าที่ที่เกี่ยวข้อง ให้มีความคืบหน้าและเกิดผลเป็นรูปธรรมมากขึ้น
พร้อมให้กรมอุทยานแห่งชาติ สัตว์ป่า และพันธุ์พืช เร่งรัดการดำเนินการสำรวจการถือครองที่ดินของประชาชนที่อยู่อาศัยหรือทำกินในอุทยานแห่งชาติให้แล้วเสร็จครบถ้วน และเป็นปัจจุบัน รวมทั้งเร่งรัดการจัดทำกฎหมายลำดับรอง เพื่อช่วยเหลือบุคคลที่อยู่อาศัยหรือทำกินในอุทยานแห่งชาติ ตามนัยมาตรา 64 แห่งพระราชบัญญัติอุทยานแห่งชาติ พ.ศ. 2562 ให้แล้วเสร็จ และให้คณะกรรมการนโยบายที่ดินแห่งชาติเร่งรัดการดำเนินการปรับปรุงแผนที่แนวเขตที่ดินของรัฐแบบบูรณาการ มาตราส่วน 1 : 4000 (One Map) ให้แล้วเสร็จโดยเร็ว รวมทั้งกำกับติดตามให้หน่วยงานที่เกี่ยวข้องที่มีอำนาจหน้าที่ตามกฎหมายในการดูแลที่ดินของรัฐแต่ละประเภทตรวจสอบเส้นแนวเขตที่ดินของรัฐให้ถูกต้อง ตรงกัน และเป็นที่ยุติ แล้วดำเนินการต่อไป
นายธนกรกล่าวว่า นายกรัฐมนตรีไม่นิ่งเฉยกับปัญหาความเดือดร้อนของชาวบ้าน และหวังว่าปัญหาดังกล่าวจะได้รับการแก้ไขปัญหาอย่างเป็นธรรมผ่านกระบวนการยุติธรรมในระยะเวลาที่เหมาะสม เพื่อลดผลกระทบในการประกอบอาชีพหรือการอยู่อาศัยโดยเร็ว
.......................
วันพุธที่ 15 กันยายน 2564
พิธีลงนามแผนงานระยะปี พ.ศ. ๒๕๖๔ - ๒๕๖๕ ระหว่างกระทรวงยุติธรรมแห่งราชอาณาจักรไทยและกระทรวงยุติธรรมแห่งสาธารณรัฐสังคมนิยมเวียดนาม
พิธีลงนามแผนงานระยะปี พ.ศ. ๒๕๖๔ - ๒๕๖๕ ระหว่างกระทรวงยุติธรรมแห่งราชอาณาจักรไทยและกระทรวงยุติธรรมแห่งสาธารณรัฐสังคมนิยมเวียดนาม
ในวันพุธที่ ๑๕ กันยายน ๒๕๖๔ เวลา ๑๓.๓๐ น. กระทรวงยุติธรรมและกระทรวงยุติธรรมสาธารณรัฐสังคมนิยมเวียดนามได้ร่วมจัดพิธีลงนามแผนงานระยะปี พ.ศ. ๒๕๖๔ - ๒๕๖๕ ผ่านระบบการประชุมทางไกล (Video Conference) โดยศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ประธานฝ่ายไทย และ Mr. NGUYEN KHANH NGOC, Deputy Minister ประธานฝ่ายเวียดนาม เป็นผู้ลงนาม นอกจากนี้ ยังมีคณะผู้บริหารส่วนราชการของกระทรวงยุติธรรมไทยได้แก่ กรมพินิจและคุ้มครองเด็กและเยาวชน กรมบังคับคดี สถาบันเพื่อการยุติธรรมแห่งประเทศไทย (องค์การมหาชน) คณะผู้บริหารส่วนราชการของกระทรวงยุติธรรมเวียดนาม และเจ้าหน้าที่ของกระทรวงยุติธรรมทั้งสองประเทศเข้าร่วมและเป็นสักขีพยานในโอกาสนี้ด้วย
แผนงานระยะปี พ.ศ. ๒๕๖๔ - ๒๕๖๕ มีวัตถุประสงค์เพื่อดำเนินงานภายใต้ขอบเขตความร่วมมือตามบันทึกความเข้าใจว่าด้วยความร่วมมือด้านกิจการยุติธรรมและกฎหมายระหว่างกระทรวงยุติธรรมแห่งราชอาณาจักรไทยและกระทรวงยุติธรรมแห่งสาธารณรัฐสังคมนิยมเวียดนาม ที่ทั้งสองฝ่ายได้ลงนามร่วมกันไว้เมื่อปี ๒๕๕๘ ซึ่งการลงนามร่วมกันของกระทรวงยุติธรรมของทั้งสองประเทศในแผนงานฯ ครั้งนี้ สะท้อนให้เห็นถึงความมุ่งมั่นในการส่งเสริม สนับสนุน และผลักดันนโยบายสำคัญซึ่งกันและกันให้มีการดำเนินการอย่างต่อเนื่องและเกิดผลสำเร็จอย่างเป็นรูปธรรม โดยเฉพาะอย่างยิ่ง กระบวนการยุติธรรมเด็กและเยาวชน
วันจันทร์ที่ 22 พฤศจิกายน 2564
“อนุทิน” มอบกรมการแพทย์ใช้องค์ความรู้พัฒนาบริการเพื่อประชาชนที่ปลอดภัย สะดวก ทั่วถึงและเท่าเทียม
รองนายกรัฐมนตรีและรัฐมนตรีว่าการกระทรวงสาธารณสุข มอบนโยบายกรมการแพทย์ ประจำปี 2565 มุ่งเน้นสร้างความปลอดภัยทั้งผู้ป่วยและบุคลากรการแพทย์ผู้ให้บริการ, ใช้เทคโนโลยีอำนวยความสะดวกลดการไปโรงพยาบาล ลดความแออัด
รองนายกรัฐมนตรีและรัฐมนตรีว่าการกระทรวงสาธารณสุข มอบนโยบายกรมการแพทย์ ประจำปี 2565 มุ่งเน้นสร้างความปลอดภัยทั้งผู้ป่วยและบุคลากรการแพทย์ผู้ให้บริการ, ใช้เทคโนโลยีอำนวยความสะดวกลดการไปโรงพยาบาล ลดความแออัด และร่วมกับโรงพยาบาลทั่วประเทศยกระดับคุณภาพการบริการ ให้ประชาชนได้รับบริการที่เสมอภาค ทั่วถึง และเท่าเทียม
วันนี้ (22 พฤศจิกายน 2564) ที่โรงแรมเฮอริเทจ จังหวัดเชียงราย นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข เป็นสักขีพยานในพิธีลงนามคำรับรองการปฏิบัติราชการหน่วยงานในสังกัดกรมการแพทย์ พร้อมมอบนโยบายและบรรยายพิเศษ “ความคาดหวังต่อระบบการดูแลรักษาทางการแพทย์ภายใต้วิถีชีวิตรูปแบบใหม่” โดยมีนายแพทย์สมศักดิ์ อรรฆศิลป์ อธิบดีกรมการแพทย์ พร้อมคณะผู้บริหาร และบุคลากรในหน่วยงานสังกัดกรมการแพทย์ ทุกระดับ เข้าร่วมโครงการฯ จำนวน 300 คน
นายอนุทินกล่าวว่า ในปี 2565 ภายใต้กรอบแนวคิด “สาธารณสุขสร้างชาติ ฟื้นฟูเศรษฐกิจ สาธารณสุขวิถีใหม่ที่ดีกว่าเดิม” ได้มอบนโยบายให้กรมการแพทย์นำองค์ความรู้ไปพัฒนาระบบบริการการแพทย์เพื่อประชาชน 3 เรื่อง คือ 1. สร้างความปลอดภัยของผู้ป่วยและบุคลากรทางการแพทย์ผู้ให้บริการ สร้างขวัญกำลังใจให้ผู้ปฏิบัติงาน เพื่อป้องกันการแพร่กระจายเชื้อจากการให้บริการแก่ประชาชน2. ลดการไปโรงพยาบาล ลดความแออัด และลดรอคอย ด้วยการนำเทคโนโลยีสารสนเทศมาสนับสนุนในการให้บริการ อาทิ การขึ้นทะเบียนและนัดหมาย Online การพัฒนา Telemedicine และจัดส่งยาทางไปรษณีย์หรือจากร้านยาใกล้บ้าน รวมถึงพัฒนาระบบเทคโนโลยีสารสนเทศเป็นศูนย์กลางข้อมูลสุขภาพประชาชน 3. ประชาชนได้รับบริการที่เสมอภาค เท่าเทียม ลดความเหลื่อมล้ำ และยกระดับคุณภาพของบริการทางการแพทย์ ด้วยนโยบายมะเร็งรักษาทุกที่ ผู้ป่วยทุกรายได้รับการดูแลแบบ VIP โดยทำงานร่วมกับเครือข่าย 3 หมอ ร่วมกับโรงพยาบาลทั่วประเทศ
“ด้วยองค์ความรู้ทางวิชาการ ความเชี่ยวชาญทางการแพทย์ด้านต่าง ๆ ของกรมการแพทย์ รวมถึงแนวทางการแพทย์วิถีใหม่ ที่ลดความเหลื่อมล้ำ สร้างความเท่าเทียมให้ประชาชนเข้าถึงบริการที่มีประสิทธิภาพ คาดหวังว่ากรมการแพทย์จะเป็นผู้นำระบบการแพทย์ของประเทศ ทำให้ประชาชนเชื่อมั่นและศรัทธา ซึ่งจะมีส่วนช่วยฟื้นฟูเศรษฐกิจของประเทศได้อีกทางหนึ่ง”นายอนุทิน กล่าว
****************************** 22 พฤศจิกายน 2564
วันอังคารที่ 22 กุมภาพันธ์ 2565
​โฆษกรัฐบาลเผย นายกฯ ชื่นชมแชมป์โลกสนุกเกอร์หญิง ปี 2022 ชาวไทยคนแรก มิ้งค์ สระบุรี อายุเพียง 22 ปี
​โฆษกรัฐบาลเผย นายกฯ ชื่นชมแชมป์โลกสนุกเกอร์หญิง ปี 2022 ชาวไทยคนแรก มิ้งค์ สระบุรี อายุเพียง 22 ปี
วันนี้ (22 กุมภาพันธ์ 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธฺ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมนักสนุกเกอร์ชาวไทย ณัชชารัตน์ วงศ์หฤทัย หรือมิ้งค์ เจ้าของตำแหน่งแชมป์โลกสนุกเกอร์หญิงคนที่ 13และถือเป็นชาวไทยคนแรก โดยน้องมิ้งค์เป็นชาวจังหวัดสระบุรี ที่แม้จะมีอายุเพียง 22 ปี แต่มีผลงานที่โดดเด่น โดยเพิ่งชนะการแข่งขัน 2022 World Women's Snooker Championship ด้วยฝีมือและสมาธิที่เอาชนะคู่แข่งขันทุกคนในการแข่งขัน 2022 World Women's Snooker Championship นายกรัฐมนตรีแสดงความดีใจกับมิ้งค์ ในชัยชนะครั้งนี้ ขอบคุณที่สร้างชื่อเสียงให้ประเทศไทย เชื่อมั่นว่ามิ้งค์จะประสบความสำเร็จและมีอนาคตที่ยาวไกลในการเป็นนักสนุกเกอร์อาชีพ
นายธนกร กล่าวว่า ขอบคุณนักกีฬาและผู้มีส่วนเกี่ยวข้องทุกคน ที่ร่วมกันเอาชนะทุกข้อจำกัด ฝึกฝนอย่างมีวินัย จนประสบผลสำเร็จ ทั้งนี้ รัฐบาลพร้อมให้การสนับสนุนนักกีฬาสนุกเกอร์ชาวไทยให้มีโอกาสฝึกซ้อมและเข้าแข่งรายการสำคัญ โดยเชื่อมั่นว่าจะสามารถต่อยอดกีฬาสนุกเกอร์ในประเทศไทยให้เป็นที่นิยมได้เพิ่มมากขึ้นในอนาคต อีกทั้งยังเป็นเเรงบันดาลใจเเละกำลังใจสำคัญให้กับนักกีฬาไทยในประเภทอื่น ๆ ซึ่งสำหรับตัวมิ้งค์เองนอกจากชนะรายการนี้แล้ว ยังเป็นแชมป์บริติชโอเพ่นอีกด้วย และอีกคนซึ่งประสบความสำเร็จไม่แพ้กัน คือ พลอยชมพู เหล่าเกียรติพงษ์ หรือพลอย นักสนุกเกอร์ จากจังหวัดขอนแก่น ซึ่งคว้าแชมป์โลกหญิงอายุไม่เกิน 21 ปี ได้สำเร็จ
วันจันทร์ที่ 15 พฤศจิกายน 2564
รมช.ประภัตร ลงพื้นที่จังหวัดภูเก็ต ตรวจเยี่ยมท่าเทียบเรือประมงภูเก็ต
รมช.ประภัตร ลงพื้นที่จังหวัดภูเก็ต ตรวจเยี่ยมท่าเทียบเรือประมงภูเก็ต หนุนองค์การสะพานปลา พัฒนาพื้นที่ ยกระดับสู่ความเป็นมาตรฐานครบวงจร
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ พร้อมด้วยนายระพีภัทร์จันทรศรีวงศ์ รองปลัดกระทรวงเกษตรและสหกรณ์ นายกฤษ อุตตมะเวทิน รองเลขาธิการสำนักงานมาตรฐานสินค้าเกษตรและอาหารแห่งชาติ (มกอช.) ดร.ทัศนีย์ เมืองแก้ว รองเลขาธิการสำนักงานเศรษฐกิจการเกษตร และคณะข้าราชการกระทรวงเกษตรและสหกรณ์ ลงพื้นที่ตรวจเยี่ยม และมอบนโยบายให้กับสำนักงานท่าเทียบเรือประมงภูเก็ต องค์การสะพานปลา ตำบลรัษฎา อำเภอเมือง จังหวัดภูเก็ต โดยมี นายปิยพงศ์ ชูวงศ์ รองผู้ว่าราชการจังหวัดภูเก็ต นายปรีดา ยังสุขสถาพร ผู้อำนวยการองค์การสะพานปลา พร้อมหัวหน้าส่วนราชการในพื้นที่ให้การต้องรับและร่วมรับนโยบาย
สำหรับท่าเทียบเรือประมงภูเก็ตนั้น เป็นที่ดินที่อยู่ในการดูแลของกรมทรัพยากรทะเลและชายฝั่ง กระทรวงทรัพยากรธรรมชาติและสิ่งแวดล้อม มีพื้นที่ทั้งหมด 371 ไร่ เป็นพื้นที่ครอบครองใช้ประโยชน์ได้ 173 ไร่ และอยู่ระหว่างขอกันคืนพื้นที่ป่าชายเลน เพื่อนำกลับมาบำรุงรักษา พัฒนาธรรมชาติและสิ่งแวดล้อม 198 ไร่ โดยในปี 2564 ท่าเทียบเรือประมงภูเก็ตมีปริมาณสัตว์น้ำขึ้นท่า 25,490 ตัน ปริมาณเรือเข้าเทียบท่า 7,477 เที่ยว มีมูลค่าสัตว์น้ำกว่า 1,501,781,768 บาท สำหรับผลการดำเนินการในปี 2564 มีรายได้ 20,108,164.09 บาท รายจ่าย 11,879,355.06 ผลประกอบการเป็นกำไรทั้งสิ้น 8,228,809.03 บาท
ทั้งนี้ องค์การสะพานปลา กำลังมีแผนการพัฒนาท่าเทียบเรือประมงภูเก็ต โดยขณะนี้อยู่ในขั้นตอนการนำเสนอแผนเข้าสู่ที่ประชุมคณะต่างๆ โดยจะใช้พื้นที่ที่ครอบครองและใช้ประโยชน์ได้อยู่ในขณะนี้ 173 ไร่ เพื่อปรับปรุงท่าเทียบเรือให้เป็นมาตรฐานครบวงจร สร้างโรงงานผลิตน้ำจืด สร้างจุดท่องเที่ยวทางธรรมชาติ ศูนย์การเรียนรู้ทางธรรมชาติ เพื่อพัฒนาให้เป็นแหล่งท่องเที่ยวเพิ่มเติมของจังหวัดภูเก็ต และในส่วนของพื้นที่ที่อยู่ระหว่างขอกันคืน 198 ไร่นั้น จะนำกลับมาบำรุงรักษา และพัฒนาธรรมชาติป่าชาติเลนต่อไป
วันพุธที่ 29 กันยายน 2564
กรมทางหลวงชนบท สร้างสะพานข้ามคลองคุดด้วน ฟื้นฟูเส้นทางที่ได้รับผลกระทบจากอุทกภัย พร้อมเสริมเศรษฐกิจการท่องเที่ยวและขนส่ง เชื่อมนครศรีธรรมราช - สุราษฎร์ธานี - ตรัง
กรมทางหลวงชนบท (ทช.) กระทรวงคมนาคม ดำเนินโครงการซ่อมฟื้นฟูทางหลวงชนบทอันเนื่องจากเหตุภัยพิบัติ สาย นศ.047 สะพานข้ามคลองคุดด้วน อำเภอช้างกลาง จังหวัดนครศรีธรรมราช คาดแล้วเสร็จเดือนพฤษภาคม 2565
กรมทางหลวงชนบท (ทช.) กระทรวงคมนาคม ดำเนินโครงการซ่อมฟื้นฟูทางหลวงชนบทอันเนื่องจากเหตุภัยพิบัติ สาย นศ.047 สะพานข้ามคลองคุดด้วน อำเภอช้างกลาง จังหวัดนครศรีธรรมราช เพื่อแก้ไขปัญหาการเดินทางให้กับประชาชน ยกระดับและเชื่อมโยงโครงข่ายทางหลวงชนบทสู่ทางหลวงสายหลักอย่างสมบูรณ์ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
ทช. โดยสำนักงานทางหลวงชนบทที่ 11 (สุราษฎร์ธานี) ให้รายละเอียดว่า สาย นศ.047 สะพานข้ามคลองคุดด้วน เป็นโครงการสนับสนุนยุทธศาสตร์การท่องเที่ยวน้ำตกหนานจล ซึ่งได้รับผลกระทบจากอุทกภัย ส่งผลให้ประชาชนไม่ได้รับความสะดวกปลอดภัยในการเดินทาง ทั้งนี้ เพื่อเป็นการแก้ไขปัญหาอย่างยั่งยืน บรรเทาความเดือดร้อนให้กับประชาชนในพื้นที่ ทช. จึงได้ดำเนินการก่อสร้างสะพานข้ามคลองคุดด้วนกว้าง 9 เมตร ยาว 80 เมตร จำนวน 1 แห่ง ช่วง กม. ที่ 12+500 และก่อสร้างถนนเชิงลาดสะพานคอนกรีตเสริมเหล็ก ขนาด 2 ช่องจราจร ความยาวเชิงลาดรวม 220 เมตร กว้าง 6 เมตร มีไหล่ทางกว้างข้างละ 1 เมตร พร้อมทั้งได้ติดตั้งกล่องลวดตาข่ายบรรจุหิน (Gabion & Mattress) เพื่อป้องกันการกัดเซาะคอสะพานและบริเวณตลิ่ง นอกจากนี้ยังได้มีการก่อสร้างท่อระบายน้ำ ติดตั้งไฟฟ้าแสงสว่าง ราวกันอันตรายและเครื่องหมายจราจร ปัจจุบันการก่อสร้างดังกล่าวมีผลงานความก้าวหน้าไปแล้วกว่าร้อยละ 30 เร็วกว่าแผนที่กำหนดไว้ คาดว่าจะก่อสร้างแล้วเสร็จสมบูรณ์ในเดือนพฤษภาคม 2565 นี้ โดยใช้งบประมาณในการก่อสร้างรวม 23.720 ล้านบาท
ทั้งนี้ เมื่อก่อสร้างแล้วเสร็จจะช่วยส่งเสริมการท่องเที่ยวน้ำตกหนานจล รวมทั้งให้ประชาชนสามารถเดินทางและขนส่งสินค้าอุปโภคบริโภค พืชผลทางการเกษตร อาทิ ทุเรียน มังคุด ปาล์ม ยางพารา ฯลฯ ระหว่างตำบล อำเภอ ได้อย่างสะดวกรวดเร็วปลอดภัย ประหยัดค่าใช้จ่ายและเวลาในการเดินทาง อีกทั้งยังสามารถใช้เป็นเส้นทางลัด/เลี่ยงระหว่างอำเภอเมืองนครศรีธรรมราชไปยังจังหวัดสุราษฎร์ธานีและจังหวัดตรัง หรือใช้เป็นเส้นทางขนานกับทางหลวงแผ่นดินได้อีกด้วย
วันพุธที่ 18 สิงหาคม 2564
รฟม. พร้อมเยียวยาผู้ใช้บริการจอดรถรายเดือน
จากสถานการณ์การแพร่ระบาดของเชื้อไวรัส COVID-19
ตามที่ รัฐบาล โดยศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) ได้กำหนดมาตรการป้องกันการแพร่ระบาดของเชื้อไวรัส COVID-19 ในช่วงที่ผ่านมา โดยให้หน่วยงานภาครัฐและเอกชนที่ตั้งอยู่ในเขตพื้นที่กรุงเทพมหานครและจังหวัดปริมณฑล ดำเนินมาตรการปฏิบัติงานนอกสถานที่ตั้ง และมุ่งเน้นการปฏิบัติงานหรือจัดกิจกรรมโดยวิธีอิเล็กทรอนิกส์ให้มากที่สุด เพื่อลดจำนวนผู้เข้าปฏิบัติงานและปริมาณการเดินทาง ตั้งแต่วันที่ 12 กรกฎาคม 2564 เป็นต้นไป ส่งผลให้ผู้ใช้บริการจอดรถรายเดือนของการรถไฟฟ้าขนส่งมวลชนแห่งประเทศไทย (รฟม.) ต้องเสียโอกาสในการใช้บริการจอดรถรายเดือนในช่วงมาตรการดังกล่าว นั้น
นายภคพงศ์ ศิริกันทรมาศ ผู้ว่าการ รฟม. เปิดเผยว่า รฟม. ได้ตระหนักถึงสิทธิ์ของผู้ใช้บริการจอดรถรายเดือน ดังกล่าว จึงได้ออกประกาศ รฟม. ณ วันที่ 9 สิงหาคม 2564 เรื่อง แนวทางเยียวยาผู้ใช้บริการจอดรถรายเดือน เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 ฉบับที่ 3 เพื่อเป็นการเยียวยาผู้ใช้บริการจอดรถรายเดือนของ รฟม. โดยผู้ใช้บริการจอดรถรายเดือนจะได้รับการชดเชยระยะเวลาจอดรถตามจำนวนวันที่ผู้ใช้บริการคงเหลือหลังวันที่ 12 กรกฎาคม 2564 และจะได้รับการรักษาสิทธิ์จอดรถรายเดือน ซึ่งผู้ใช้บริการจอดรถรายเดือนสามารถติดต่อขอรับการชดเชยสิทธิ์รายเดือนได้ที่ห้องทำบัตรจอดรถรายเดือน ณ อาคารและลานจอดรถของ รฟม. ภายในวันที่ 2 กันยายน 2564 และผู้ใช้บริการจอดรถรายเดือนต้องมาใช้สิทธิ์ภายในระยะเวลา 1 เดือน หลังจากวันที่ได้ขอรับชดเชยสิทธิ์รายเดือนดังกล่าว
ทั้งนี้ รฟม. ได้เปิดให้บริการจอดรถรายเดือนในแนวสายทางรถไฟฟ้ามหานคร สายเฉลิมรัชมงคล (MRT  สายสีน้ำเงิน) ได้แก่ อาคารจอดแล้วจร 2 แห่ง ที่สถานีลาดพร้าว และสถานีหลักสอง ลานจอดแล้วจร 8 แห่ง ที่สถานีรัชดาภิเษก สถานีศูนย์วัฒนธรรมแห่งประเทศไทย (2 ลาน) สถานีพระราม 9 สถานีสุขุมวิท สถานีศูนย์การประชุมแห่งชาติสิริกิติ์ (2 ลาน) และสถานีสามย่าน และที่จอดรถรายเดือนในแนวสายทางรถไฟฟ้ามหานคร สายฉลองรัชธรรม (MRT สายสีม่วง) ได้แก่ อาคารจอดแล้วจร 4 แห่ง ที่สถานีคลองบางไผ่ สถานีสามแยกบางใหญ่ สถานีบางรักน้อยท่าอิฐ และสถานีแยกนนทบุรี 1 รวมถึงที่จอดรถรายเดือนในแนวทางรถไฟฟ้าสายสีเขียว ช่วงแบริ่ง - สมุทรปราการ ได้แก่ ลานจอดแล้วจรที่สถานีเคหะสมุทรปราการ สอบถามรายละเอียดเพิ่มเติมได้ที่ www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันพฤหัสบดีที่ 12 พฤษภาคม 2565
ไทย- ลาว แลกเปลี่ยนเรียนรู้ ผ่านสื่อภาพยนตร์ 2 ฝั่งโขง ร่วมพัฒนาบุคลากร นักศึกษา ประชาชน ป้อนสู่อุตสาหกรรมภาพยนตร์ ผ่านโครงการ “เมืองหนังอีสาน สู่เมืองหนังโลก” ฯ
ไทย- ลาว แลกเปลี่ยนเรียนรู้ ผ่านสื่อภาพยนตร์ 2 ฝั่งโขง ร่วมพัฒนาบุคลากร นักศึกษา ประชาชน ป้อนสู่อุตสาหกรรมภาพยนตร์ ผ่านโครงการ “เมืองหนังอีสาน สู่เมืองหนังโลก” ฯ เริ่ม 13 – 18 พ.ค. 2565 นี้
ไทย- ลาว แลกเปลี่ยนเรียนรู้ ผ่านสื่อภาพยนตร์ 2 ฝั่งโขง ร่วมพัฒนาบุคลากร นักศึกษา ประชาชน ป้อนสู่อุตสาหกรรมภาพยนตร์ ผ่านโครงการ “เมืองหนังอีสาน สู่เมืองหนังโลก” ฯ เริ่ม 13 – 18 พ.ค. 2565 นี้
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) กล่าวว่า กระทรวงวัฒนธรรม (วธ.) ผลักดัน “Soft Power” ความเป็นไทยสู่ระดับนานาชาติ เช่น งานฝีมือและหัตถกรรม ศิลปะการแสดง อาหารไทย การท่องเที่ยวเชิงวัฒนธรรม ตามนโยบายรัฐบาล โดยเฉพาะอุตสาหกรรมภาพยนตร์ (Film) และนโยบายส่งเสริมการพัฒนาความสัมพันธ์ด้านวัฒนธรรมกับต่างประเทศ ล่าสุดวธ.ได้ร่วมสนับสนุนการจัดโครงการสัมมนาเชิงปฏิบัติการ การผลิตภาพยนตร์สั้นสร้างสรรค์ศิลปะและวัฒนธรรมสองฝั่งโขง ครั้งที่ 6 พ.ศ. 2565 “เมืองหนังอีสาน สู่เมืองหนังโลก” มุ่งพัฒนากำลังคนป้อนสู่อุตสาหกรรมภาพยนตร์ของประเทศไทยสู่เวทีโลก ระหว่างวันที่ 13 – 18 พฤษภาคม 2565 ณ วัดสิมนาโก อ.กุฉินารายณ์ จ.กาฬสินธุ์ เพื่อพัฒนาทักษะ องค์ความรู้ ตลอดจนเพิ่มขีดความสามารถของนักศึกษาในสาขาวิชาที่เกี่ยวข้องกับการผลิตภาพยนตร์สั้น ของสถาบันการศึกษาที่เป็นหน่วยงานภาคีเครือข่ายทั่วประเทศ พร้อมทั้งส่งเสริมให้เกิดความร่วมมือของสถาบันการศึกษาของอนุภูมิภาคลุ่มน้ำโขง จากประเทศเพื่อนบ้าน สาธารณรัฐประชาธิปไตยประชาชนลาว (สปป.ลาว) ให้เป็นไปอย่างต่อเนื่องต่อไป ซึ่งจะมีพิธีเปิดโครงการฯ ในวันที่ 14 พฤษภาคม 2565 เพื่ออบรมพัฒนาบุคลากร ด้วยการสร้างคนให้มีความพร้อมสู่อุตสาหกรรม ผ่านสถาบันการศึกษาของมหาวิทยาลัยกว่า 20 สถาบัน โดยเป็นโครงการที่มุ่งพัฒนากำลังคนป้อนสู่อุตสาหกรรมภาพยนตร์ของไทย และมีการผลิตภาพยนตร์สั้นร่วมกับผู้กำกับภาพยนตร์ไทยที่มีชื่อเสียงในระดับแนวหน้าของเมืองไทย โดยคาดว่า จะมีผู้เข้าร่วมอบรม จำนวนไม่น้อยกว่า 150 คน ประกอบด้วย นักศึกษาและคณาจารย์จากสถาบันการศึกษาต่าง ๆ ทั่วประเทศไทย อาทิ มหาวิทยาลัยกรุงเทพ มหาวิทยาลัยอุบลราชธานี มหาวิทยาลัยสงขลานครินทร์ วิทยาเขตปัตตานี และมหาวิทยาลัยเชียงใหม่ เป็นต้น และสถานศึกษาจาก สปป. ลาว คือ สถาบันวิจิตรศิลป์ (สปป.ลาว) Souphanouvong University (สุภานุวงศ์) และ Lao National University มาร่วมอบรมในโครงการครั้งนี้ด้วย
รมว.วธ. กล่าวต่ออีกว่า วธ. ขอขอบคุณเครือข่ายที่ให้ความร่วมมือทั้งของประเทศไทย และ สปป.ลาว ในการผลักดันให้เกิดกิจกรรมในครั้งนี้ ได้แก่ สถาบันวิจิตรศิลป์ / และสถาบันการศึกษา มหาวิทยาลัยแห่งชาติลาว / องค์กรด้านภาพยนตร์ ของ สปป. ลาว / คณะศิลปกรรมศาสตร์ มหาวิทยาลัยขอนแก่น / สมาคมผู้กำกับภาพยนตร์ไทย / ตลอดจนหน่วยงานอื่น ๆ ที่เกี่ยวข้อง
ทั้งนี้ วธ.มีความสัมพันธ์อันดีระหว่างประเทศไทยและสปป.ลาวมาอย่างยาวนาน จึงพร้อมร่วมพัฒนาอุตสาหกรรมภาพยนตร์ให้ก้าวหน้าและมีการยกระดับสู่สากลมากยิ่งขึ้น นอกจากนี้ยังพร้อมเป็นหน่วยงานส่งเสริมและให้ความร่วมมือในการร่วมลงทุนระหว่างประเทศไทยและสปป.ลาวในอนาคตต่อไป
วันพุธที่ 16 มีนาคม 2565
คนร. มอบนโยบายการจัดทำแผนพัฒนารัฐวิสาหกิจ และการแก้ไขปัญหารัฐวิสาหกิจภายใต้สถานการณ์ปัจจุบัน
ผลการประชุมคณะกรรมการนโยบายรัฐวิสาหกิจ (คนร.) ครั้งที่ 1/2565 เมื่อวันที่ 16 มีนาคม 2565 ประชุมผ่านสื่ออิเล็กทรอนิกส์ โดยมีพลเอกประยุทธ์ จันทร์โอชา นายกรัฐมนตรี เป็นประธาน
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เผยผลการประชุมคณะกรรมการนโยบายรัฐวิสาหกิจ (คนร.) ครั้งที่ 1/2565 เมื่อวันที่ 16 มีนาคม 2565 ประชุมผ่านสื่ออิเล็กทรอนิกส์ โดยมีพลเอกประยุทธ์ จันทร์โอชา นายกรัฐมนตรี เป็นประธาน ซึ่ง คนร. ได้พิจารณาในเรื่องต่างๆ ดังนี้
1. การจัดทำแผนพัฒนารัฐวิสาหกิจ พ.ศ. 2566 - 2570 (แผนพัฒนารัฐวิสาหกิจฯ) ที่สามารถตอบโจทย์ยุทธศาสตร์ชาติและพลิกโฉมประเทศไทยสู่ความยั่งยืน โดยให้มีการกำหนดกรอบทิศทางหลักในการพัฒนารัฐวิสาหกิจแต่ละแห่ง เพื่อนำ 13 หมุดหมายตามแผนพัฒนาเศรษฐกิจและสังคมแห่งชาติ (แผนพัฒน์ฯ) ฉบับที่ 13 และแผนพัฒนาประเทศด้านต่างๆ ไปสู่การปฏิบัติให้บรรลุเป้าหมายของประเทศได้ ซึ่งในแผนดังกล่าวจะมีนโยบายที่จะขับเคลื่อนโมเดลเศรษฐกิจสู่การพัฒนาที่ยั่งยืน (Bio - Circular - Green Economy : BCG Model) และสนับสนุนอุตสาหกรรมเป้าหมาย รวมทั้งการปรับรูปแบบธุรกิจ (Business Model) ให้ทันต่อการเปลี่ยนแปลงและสามารถสนองต่อวิถีชีวิตถัดไป (Next Normal) ภายหลังจากสถานการณ์การแพร่ระบาดของโรคไวรัสโคโรน่า 2019 และการสร้างความมั่นคงในด้านการค้า การลงทุน การผลิต และการเกษตรของประเทศรองรับจากผลกระทบต่างๆ จากสถานการณ์ในต่างประเทศ นอกจากนี้ ให้สนับสนุน SME และมีการบูรณาการทำงานร่วมกันของรัฐวิสาหกิจ หน่วยงานภาครัฐอื่น และเอกชนมากยิ่งขึ้น
2. การดำเนินการแก้ไขปัญหาองค์กรของรัฐวิสาหกิจทั้ง 6 แห่ง มีความคืบหน้าในการดำเนินงานตามลำดับเช่น บริษัท อสมท จำกัด (มหาชน) (บมจ. อสมท) ได้ดำเนินการตามแผนพลิกฟื้นธุรกิจระยะสั้น ประจำปี 2564 ทำให้มีกำไรจากที่มีผลขาดทุนในช่วง 5 ปีที่ผ่านมา ซึ่ง คนร. ได้กำชับให้มีการดำเนินการตามแผนให้เห็นผลเป็นรูปธรรมทั้งในเรื่องทางการเงินและการให้บริการประชาชนที่ดีขึ้น เช่น บริษัท เอ็นที จำกัด (มหาชน) ให้เร่งพัฒนาและบริหารจัดการระบบ 5G และดาวเทียมไทยคม ให้เกิดประโยชน์สูงสุด และให้องค์การขนส่งมวลชนกรุงเทพ และการรถไฟแห่งประเทศไทยเร่งการจัดหารถเพื่อให้สามารถบริการประชาชนได้ดีขึ้น เป็นต้น
3. การประเมินผลการดำเนินงานรัฐวิสาหกิจในปี 2563 และ 2564 รัฐวิสาหกิจส่วนใหญ่มีผลการประเมินที่ดีขึ้น โดย คนร. ได้มีนโยบายให้รัฐวิสาหกิจปรับตัว เตรียมการ และกำหนดแนวทางการบริหารจัดการให้ทันต่อสถานการณ์ที่เปลี่ยนแปลงไป ทั้งในด้านการรองรับ Next Normal การเปลี่ยนแปลงเทคโนโลยี และการเข้าสู่สังคมผู้สูงอายุ รวมทั้งให้มีการแก้ปัญหาต่างๆ ที่มีมาตั้งแต่อดีตให้สำเร็จ และดูแลผลกระทบจากสถานการณ์การแพร่ระบาดของโรคไวรัสโคโรน่า 2019 และภาวะวิกฤติต่างๆ ในปัจจุบัน เช่น การเพิ่มขึ้นของราคาเชื้อเพลิงและวัตถุดิบต่างๆ ที่ต้องนำเข้ามาจากต่างประเทศ
วันจันทร์ที่ 21 มิถุนายน 2564
ตั้งศูนย์ CARE ช่วย"ผู้พ้นโทษ" ให้มีงานทำ พร้อมคุมโควิดก่อนปล่อยตัว
....
ผู้ต้องขัง เมื่อครบกำหนดพ้นโทษ จะต้องสามารถออกไปประกอบอาชีพเลี้ยงตัวเองได้ รวมทั้งต้องปลอดภัยจากเชื้อโควิด-19 ก่อนเข้าสู่ครอบครัวและชุมชน
.
รัฐบาล จึงตั้งศูนย์ประสานงานและส่งเสริมการมีงานทำ (CARE) เพื่อประสานงาน และช่วยเหลือผู้พ้นโทษให้มีงานทำ ซึ่งผู้พ้นโทษนั้น ได้ผ่านการอบรมอาชีพต่าง ๆ ซึ่งจะเป็นประโยชน์ต่อการประกอบอาชีพภายหลังพ้นโทษ
.
สำหรับการปล่อยตัวนั้น จะเป็นผู้ที่ไม่ติดเชื้อโควิด หากยังติดเชื้ออยู่ ถ้ายินยอมให้กักตัวภายในเรือนจำ/ทัณฑสถาน ก็จะให้กักตัวจนครบกำหนด 14 วัน พร้อมแจ้งให้ญาติทราบข้อมูล
.
กรณีผู้พ้นโทษ "ไม่ยินยอม" ให้กักตัวภายในเรือนจำ/ทัณฑสถาน ก็จะประสานไปยังโรงพยาบาลแม่ข่าย หรือสำนักงานสาธารณสุขพื้นที่ เพื่อส่งต่อไปกักตัว หรือรักษาพยาบาลตามระบบสาธารณสุขต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 30 พฤษภาคม 2565
ครม.อนุมัติโครงการชดเชยดอกเบี้ยให้ชาวไร่อ้อย ปี 65-67 ปล่อยกู้ปลูกอ้อยและบริหารจัดการไร่อ้อย 6,000 ลบ. รัฐช่วยดอกเบี้ย 2-3%
ครม.อนุมัติโครงการชดเชยดอกเบี้ยให้ชาวไร่อ้อย ปี 65-67 ปล่อยกู้ปลูกอ้อยและบริหารจัดการไร่อ้อย 6,000 ลบ. รัฐช่วยดอกเบี้ย 2-3%
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 30 พฤษภาคม 2565 ว่า ครม.เห็นชอบโครงการชดเชยดอกเบี้ยให้กับเกษตรกรชาวไร่อ้อย เพื่อใช้ในการบริหารจัดการแหล่งน้ำและซื้อเครื่องจักรกลการเกษตร นำไปสู่การเพิ่มประสิทธิภาพการผลิตอ้อยและแก้ไขปัญหาฝุ่นละอองขนาดเล็ก (PM 2.5) ปี 2565 - 2567 โดยธนาคารเพื่อการเกษตรและสหกรณ์การเกษตร (ธ.ก.ส.) เป็นผู้สนับสนุนสินเชื่อให้แก่เกษตรกรชาวไร่อ้อย วงเงินปีละ 2,000 ล้านบาท รวมเป็นเงิน 6,000 ล้านบาท และรัฐบาลเป็นผู้ชดเชยดอกเบี้ยร้อยละ 2 - 3% ให้เกษตรกรชาวไร่อ้อย ซึ่ง ครม.อนุมัติกรอบวงเงินงบประมาณชดเชยดอกเบี้ยให้ ธ.ก.ส. เป็นเงิน 789.75 ล้านบาท ตามที่กระทรวงอุตสาหกรรมเสนอ
โครงการชดเชยดอกเบี้ยให้กับเกษตรกรชาวไร่อ้อยนี้ มีเป้าหมายเพื่อจัดหาแหล่งเงินกู้อัตราดอกเบี้ยต่ำเพื่อพัฒนาการบริหารจัดการน้ำในไร่อ้อย การปรับพื้นที่ปลูกอ้อยเป็นแปลงใหญ่ และการจัดซื้อเครื่องจักรกลการเกษตร ใช้ในการปลูกอ้อยและบริหารจัดการไร่อ้อยอย่างครบวงจร โดยวงเงินกู้แยกตามวัตถุประสงค์การกู้ ซึ่งวงเงินกู้แต่ละรายรวมทุกวัตถุประสงค์แล้วต้องไม่เกิน 38.05 ล้านบาท ดังนี้ 1)เพื่อพัฒนาแหล่งน้ำและการบริหารจัดการน้ำในไร่อ้อย รายละไม่เกิน 500,000 บาท เช่น การขุดบ่อสระ กักเก็บน้ำ การเจาะบ่อบาดาล การจัดทำระบบน้ำ 2)เพื่อปรับพื้นที่ปลูกอ้อย เป็นแปลงใหญ่ให้เหมาะสมกับเครื่องจักรกลการเกษตร รายละไม่เกิน 500,000 บาท ในอัตราไม่เกินไร่ละ 2,500 บาท 3)เพื่อจัดซื้อเครื่องจักรกลการเกษตร เช่น รถตัดอ้อย รายละไม่เกิน 15 ล้านบาท รถคีบอ้อย รายละไม่เกิน 2 ล้านบาท รถแทรกเตอร์ รายละไม่เกิน 6 ล้านบาท มีระยะเวลาจ่ายเงินกู้ 3 ปี (1 ต.ค.2564 – 30 ก.ย.2567)
สำหรับระยะเวลาการชำคืน แบ่งเป็นเงินกู้การบริหารจัดการน้ำและปรับพื้นที่ปลูกอ้อย ไม่เกิน 6 ปี ส่วนการซื้อเครื่องจักรกลชำระคืนไม่เกิน 8 ปี โดยคิดอัตราดอกเบี้ยจากผู้กู้ร้อยละ 2 รัฐบาลจะชดเชยให้ ธ.ก.ส.ร้อยละ 2 - 3 ขึ้นอยู่กับประเภทผู้กู้ ยกเว้นการซื้อรถบรรทุก คิดจากผู้กู้ร้อยละ 4 และรัฐบาลจะไม่ชดเชยให้
นางสาวรัชดากล่าวด้วยว่า โครงการนี้จะมีพื้นที่ปลูกอ้อยได้รับประโยชน์ประมาณ 1.5 ล้านไร่ ซึ่งในปี 2562 – 2564 ปล่อยสินเชื่อไปแล้ว 4,579 ล้านบาท มีพื้นที่ปลูกอ้อยได้รับประโยชน์ 8.4 แสนไร่
วันจันทร์ที่ 26 กรกฎาคม 2564
PM observes preparation of COVID-19 field hospital at Royal Thai Army Club
PM observes preparation of COVID-19 field hospital at Royal Thai Army Club
July 23, 2021, Prime Minister and Defense Minister Gen. Prayut Chan-o-cha took a field visit to the Royal Thai Army Club to follow up on the setup of a field hospital for patients of all levels of risks.
The Prime Minister thanked and gave his moral support to all personnel and officials, and affirmed the Government’s commitment to work together with all sectors to supply beds and treatment to all patients.
Royal Thai Army Club Field Hospital is providing 400 beds to COVID-19 patients, 300 of which will be available by July 30, while the other 100 will be used in the hospital’s isolation center for COVID-19 patients waiting for hospital admission.
วันพฤหัสบดีที่ 14 กรกฎาคม 2565
โฆษกรัฐบาลโต้ สส.ก้าวไกล ให้ข่าวมั่ว ใส่ร้ายนายกฯ จัด iPAD ตัวท็อปให้ สลน.130 เครื่องทั้งที่ไม่ใช่เรื่องจริง ติงเป็นผู้แทนฯต้องศึกษาข้อมูลให้ดี อย่าจับแพะชนแกะ
โฆษกรัฐบาลโต้ สส.ก้าวไกล ให้ข่าวมั่ว ใส่ร้ายนายกฯ จัด iPAD ตัวท็อปให้ สลน.130 เครื่องทั้งที่ไม่ใช่เรื่องจริง ติงเป็นผู้แทนฯต้องศึกษาข้อมูลให้ดี อย่าจับแพะชนแกะ
วันที่ 14 กรกฎาคม2564 นายธนกร วังบุญคงชนะ โฆษกประจำสำนักนายกรัฐมนตรี ชี้แจงกรณีที่นายจิรัฏฐ์ ทองสุวรรณ์ ส.ส.ฉะเชิงเทรา พรรคก้าวไกล ในฐานะอนุกรรมาธิการครุภัณฑ์ ไอซีที รัฐวิสาหกิจ และทุนหมุนเวียน ในคณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ. 2566 โพสต์เฟซบุ๊กพาดพิงพลเอก ประยุทธ์ จันทร์โอชา นายกรัฐมนตรีและ รมว.กลาโหม ว่าจัด iPAD Pro M1 ตัวท็อปพร้อมอุปกรณ์เสริมให้กับข้าราชการสำนักเลขาธิการนายกรัฐมนตรี (สลน.) 130 เครื่อง เป็นเงิน 10 ล้านบาท จากเงินภาษีประชาชน ว่า เรื่องดังกล่าวไม่เป็นความจริง เป็นการให้ข้อมูลที่บิดเบือนและจับแพะชนแกะอย่างรุนแรง นายจิรัฏฐ์ฯ เป็นผู้แทนประชาชนและเข้ามาทำหน้าที่สำคัญในการพิจารณางบประมาณรายจ่ายของประเทศ แต่กลับไม่ศึกษาข้อมูลให้ดีและยังให้ร้ายผู้อื่น ถือเป็นพฤติกรรมที่แย่มาก เช่นนี้พรรคก้าวไกลและสังคมควรทบทวนบทบาทของนายจิรัฏฐ์ฯ เสียใหม่
นายธนกร กล่าวว่า การจัดทำของบประมาณรายจ่ายประจำปีเป็นเรื่องของส่วนราชการที่พิจารณาว่าเรื่องใดมีความสำคัญและจำเป็น จากนั้นจึงเสนอของบประมาณผ่านสำนักงบประมาณ ดังนั้นแม้จะเป็นงบประมาณของ สลน. แต่นายกรัฐมนตรีไม่ได้เป็นผู้เสนอขอหรือจัดงบให้ เพราะทุกอย่างเป็นไปตามกระบวนการทางงบประมาณที่มีคณะกรรมการหลายชุดเป็นผู้พิจารณา
"นายจิรัฏฐ์ฯ เอาข้อมูล 2 โครงการที่ไม่เกี่ยวข้องกันเลยมาแต่งเป็นนิทานเรื่องใหม่ โดยโครงการแรกเป็นการขอจัดซื้อเครื่องคอมพิวเตอร์ ALL-IN-ONE จำนวน 138 เครื่อง เพื่อทดแทนของเดิมที่เสื่อมสภาพตามอายุการใช้งาน หรือ 7 ปีตามหลักเกณฑ์ที่สำนักงบประมาณกำหนด ส่วนโครงการที่สอง คือ โครงการจัดทำฐานข้อมูลภารกิจด้านต่างประเทศของนายกรัฐมนตรีที่มีรายการจัดซื้อแท็บเล็ตพร้อมอุปกรณ์เพียง 6 เครื่องเท่านั้น คิดเป็นค่าขอจัดซื้อคอมพิวเตอร์ (รวมค่าระบบปฏิบัติการ) และแท็บเล็ต รวมทั้ง 2 โครงการ 4.03 ล้านบาท ไม่ใช่ขอจัดซื้อแท็บเล็ตตัวท็อป 10 ล้านบาท ตามที่กล่าวอ้าง ดังนั้นสิ่งที่นายจิรัฐฏ์ฯ พูดนั้นจึงเป็นข้อมูลที่มั่วมาก โดยมุ่งหวังจะดิสเครดิตนายกรัฐมนตรีและรัฐบาล แต่ความจริงกลับเป็นเรื่องโกหกพกลม จึงสมควรพิจารณาตัวเองไปทำหน้าที่อื่นเสียดีกว่า" นายธนกร กล่าว
วันพฤหัสบดีที่ 16 มิถุนายน 2565
บำบัดผู้ติดยาเสพติดโดยมีชุมชนเป็นศูนย์กลาง
วันจันทร์ที่ 13 มิถุนายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลป้องกัน ปราบปราม และแก้ไขปัญหายาเสพติดอย่างจริงจัง ด้วยโครงการบำบัดฟื้นฟูผู้ติดยาเสพติดโดยมีชุมชนเป็นศูนย์กลาง ในพื้นที่จังหวัดชายแดนภาคใต้ มีกิจกรรมประกอบด้วย การค้นหาเชิงรุกในพื้นที่มั่วสุม ตั้งจุดตรวจ และให้ผู้ปกครองพาเข้าร่วมโครงการ คัดแยกผู้เสพกับผู้ติดยาเพื่อรับการบำบัดอย่างถูกต้อง โดยเยาวชนที่ไม่สามารถเลิกยาได้ด้วยตนเอง จะส่งเข้าบำบัดในศูนย์ของกระทรวงสาธารณสุข และมีคณะกรรมการติดตามผลการบำบัดและการบ่มเพาะนิสัยใหม่อย่างใกล้ชิด เมื่อผ่านการบำบัดแล้วจะได้รับการฝึกวิชาชีพเพื่อให้สามารถเลี้ยงตนเองและครอบครัวได้ เบื้องต้นดำเนินการแล้ว 38 ตำบลนำร่อง ตั้งเป้าหมายปีหน้าจะขยายให้ครบ 290 ตำบลใน 3 จ.ชายแดนใต้และ 4 อำเภอใน จ.สงขลา
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 3 มีนาคม 2565
​นายกฯ ติดตามความคืบหน้าการช่วยเหลือชาวไทยในยูเครน และแสดงความห่วงใยต่อผู้ที่ยังประสงค์จะอยู่ในพื้นที่ พร้อมกำชับทุกหน่วยงานเตรียมความพร้อมเพื่อช่วยเหลือชาวไทยอย่างทันท่วงทีต่อทุกสถานการณ์
​นายกฯ ติดตามความคืบหน้าการช่วยเหลือชาวไทยในยูเครน และแสดงความห่วงใยต่อผู้ที่ยังประสงค์จะอยู่ในพื้นที่ พร้อมกำชับทุกหน่วยงานเตรียมความพร้อมเพื่อช่วยเหลือชาวไทยอย่างทันท่วงทีต่อทุกสถานการณ์
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังคงติดตามความคืบหน้าการให้ความช่วยเหลือคนไทยในยูเครนอย่างใกล้ชิด แม้ได้ให้ความช่วยเหลือคณะชาวไทย 2 กลุ่มแรกจำนวน 96 คน ที่เดินทางกลับถึงประเทศไทยโดยสวัสดิภาพเมื่อวันที่ 2 มีนาคม 2565 ที่ผ่านมาแล้ว แต่เนื่องด้วยสถานการณ์ความตึงเครียดในยูเครนที่เพิ่มสูงขึ้น นายกฯ ยังคงแสดงความห่วงใยต่อความปลอดภัยของพี่น้องประชาชนชาวไทยในยูเครนที่เหลืออยู่และเจ้าหน้าที่ชาวไทยที่ปฏิบัติหน้าที่ที่ยูเครน รวมทั้งได้กำชับให้กระทรวงการต่างประเทศและหน่วยงานที่เกี่ยวข้องเร่งเตรียมความพร้อมในทุกด้านเพื่อให้ความช่วยเหลือพี่น้องชาวไทยในยูเครนอย่างทันท่วงทีหากเกิดสถานการณ์ฉุกเฉินขึ้น
โฆษกประจำสำนักนายกรัฐมนตรีกล่าวว่า กระทรวงการต่างประเทศได้รายงานความคืบหน้าแผนการให้ช่วยเหลือคนไทยในยูเครน จากสถานเอกอัครราชทูต ณ กรุงวอร์ซอ ประเทศโปแลนด์ ว่าเมื่อวันที่ 2 มีนาคม 2565 คณะคนไทยที่อพยพออกจากยูเครนชุดที่ 3 จำนวน 40 คน ได้เดินทางออกจากประเทศโปแลนด์กลับมายังประเทศไทยและมีกำหนดถึงประเทศไทยในวันนี้ (3 มีนาคม 2565) โดยสายการบินเอมิเรตส์ เที่ยวบินที่ EK384 เวลา 12.05 น.
ทั้งนี้ ยังคงการช่วยเหลือคนไทยอพยพออกจากยูเครนเพิ่มเติม ได้แก่ คนไทยจำนวน 43 คนได้เดินทางจากศูนย์ปฏิบัติการช่วยเหลือคนไทยในยูเครน เมืองลวิฟ เข้าสู่ประเทศโปแลนด์และเข้าพักในโรงแรมที่กรุงวอร์ซอเพื่อเตรียมเดินทางกลับประเทศไทยในวันที่ 4 มีนาคม 2565 พร้อมกันนี้ สถานเอกอัครราชทูต ณ กรุงบูคาเรสต์ ประเทศโรมาเนีย ได้ช่วยเหลือให้คนไทยที่อพยพออกจากประเทศยูเครน จำนวน 16 คน เพื่อเตรียมเดินทางกลับประเทศไทยในวันที่ 4 มีนาคม 2565 ต่อไป
โดยโฆษกรัฐบาล กล่าวถึงสถานการณ์อพยพคนไทยออกจากยูเครนในขณะนี้ จากจำนวนคนไทยในยูเครนทั้งหมด 256 คน กระทรวงการต่างประเทศได้อพยพคนไทยออกจากประเทศยูเครนแล้ว จำนวน 203 คน ซึ่งมีคนไทยจำนวน 31 คนที่แสดงความประสงค์จะอยู่ต่อโดยเฉพาะคนไทยที่มีครอบครัวในยูเครน ฯลฯ อย่างไรก็ดี สำหรับผู้ที่ยังติดค้าง สถานเอกอัครราชทูตฯ ยังคงดำเนินการเตรียมพร้อมให้ความช่วยเหลือทุกคนอย่างต่อเนื่อง และชาวไทยทุกคนปลอดภัย
“นายกรัฐมนตรีแสดงความขอบคุณต่อหน่วยงานและเจ้าหน้าที่ทุกฝ่ายที่กำลังปฏิบัติงานให้ความช่วยเหลือผู้ที่ยังติดค้างอยู่ในยูเครนอย่างสุดความสามารถ พร้อมให้ความเชื่อมั่นในประสิทธิภาพการปฏิบัติงานของกระทรวงการต่างประเทศ และหน่วยงานที่เกี่ยวข้องที่ได้รายงานความคืบหน้าแผนการช่วยเหลือ และผลการดำเนินการส่งพี่น้องชาวไทยให้กลับถึงบ้านโดยสวัสดิภาพมาอย่างต่อเนื่อง” นายธนกรฯ กล่าว